આખી દુનિયા અત્યારે ઈસ્લામના નામે આતંકવાદ ફેલાવતાં સંગઠનોથી ત્રસ્ત છે ને આ સંગઠનોમાં એક સંગઠન અફઘાનિસ્તાનનું હક્કાની નેટવર્ક છે. અફઘાનિસ્તાન અત્યારે દુનિયાભરના આતંકવાદીઓનો અડ્ડો છે અને તેને આ અડ્ડો બનાવવામાં તાલિબાનોનો ફાળો સૌથી મોટો છે. હક્કાની નેટવર્ક તાલિબાનો સાથે સંકળાયેલું સંગઠન હતું ને તેની સ્થાપના જલાલુદ્દીન હક્કાનીએ કરેલી. હક્કાની નેટવર્કને અત્યારે યાદ કરવાનું કારણ એ કે, જલાલુદ્દીન હક્કાની ગયા અઠવાડિયે ગુજરી ગયો. જલાલુદ્દીન હક્કાની લાંબા સમયથી બીમારી સામે લડતો હતો ને છેવટે આ જંગ પણ હારી ગયો. જો કે આ જંગ હારતાં પહેલાં જલાલુદ્દીન હક્કાનીએ દુનિયાને ઘણું નુકસાન કર્યું ને અફઘાનિસ્તાનને તો આતંકવાદથી ગ્રસ્ત નર્ક જ બનાવી દીધું એમ કહીએ તો ચાલે.